SL Uradni list Evropske unije L 174/3

UREDBA KOMISIJE (EU) 2017/1221

z dne 22. junija 2017

o spremembi Uredbe (ES) št. 692/2008 v zvezi z metodologijo za določitev emisij izhlapevanja (preskus tipa 4)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (1) ter zlasti člena 14(3) Uredbe,

ob upoštevanju naslednjega:

(1) Uredba (ES) št. 715/2007 zahteva, da so nova lahka vozila skladna z določenimi mejnimi vrednostmi emisij, vključno z emisijami izhlapevanja. Posebni tehnični ukrepi, potrebni za izvajanje navedene uredbe, so bili sprejeti z Uredbo Komisije (ES) št. 692/2008 (2).

(2) Komisija je marca 2011 oblikovala delovno skupino, v kateri so bile zastopane vse zainteresirane strani, in sicer za pregled obstoječe metodologije za merjenje emisij izhlapevanja in za razvoj nove metodologije, pri čemer so se obravnavali glavni vidiki strategije regeneracije, učinki etanola na delovno zmogljivost, trajnost in prepustnost posod ter njihove emisije iz njih pri oskrbi z gorivom.

(3) Delovna skupina je svoje delo opravljala na podlagi številnih elementov iz dveh poročil, ki ju je objavilo Skupno raziskovalno središče Komisije z naslovom „Ocena stroškov in koristi uvedbe novega evropskega preskusnega postopka za emisije izhlapevanja“ in „Pregled evropskega preskusnega postopka za emisije izhlapevanja: glavni vidiki in predlagane rešitve“.

(4) Analiza delovne skupine je odkrila številne pomanjkljivosti, ki spodkopavajo učinkovitost nadzora nad emisijami izhlapevanja in jih je potrebno odpraviti, da bi se zagotovila zadovoljiva raven varovanja okolja. Zato je ustrezno uvesti dva nova postopka za staranje posod z aktivnim ogljem in opredelitev prepustnosti gorivnega sistema v obstoječem postopku homologacije.

(5) Dodajanje etanola v evropska bencinska goriva, zlasti pri dodajanju v pripravljen bencin, vpliva na parni tlak goriva. Pri preskušanju bi se zato moralo uporabljati referenčno gorivo E10, da bi se bolje odražala sedanja poraba goriv v Uniji.

(6) V Uniji se še vedno prodajajo enoslojni plastični rezervoarji in pričakuje se, da bodo do leta 2030 pomemben del evropskega voznega parka. Vendar takšni rezervoarji prepuščajo etanol, ki se potem oddaja v okolje. Da bi se to upoštevalo, je potreben namenski postopek merjenja prepuščanja etanola.

(7) Za dodajanje etanola je bilo v študijah švedske državne uprave za ceste in TÜV Nord tudi ugotovljeno, da vpliva na trajnost posod z aktivnim ogljem. Za staranje posode bi zato bilo treba dodati nov postopek. Starano posodo bi potem bilo treba uporabiti v preskusnem vozilu med preskusom SHED.

(8) Sedanje strategije regeneracije, ki se uporabljajo v vozilih v Uniji, niso ustrezne zlasti za mestno vožnjo in zato lahko vodijo k emisijam zaradi difuzije ogljikovodikov. Zato je bila pregledana preskusna vožnja pred preskusom SHED in trajanje preskusa dnevnih emisij bi se moralo podaljšati na 48 ur.

(9) Uredbo (ES) št. 692/2008 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Tehničnega odbora za motorna vozila –

SPREJELA NASLEDNJO UREDBO:

Člen 1

Spremembe Uredbe (ES) št. 692/2008

Uredba (ES) št. 692/2008 se spremeni:

(1) v členu 2 se dodajo točke 45 do 48: „45. ‚sistem za shranjevanje goriva‘ pomeni naprave, ki omogočajo shranjevanje goriva, sestavljen pa je iz rezervoarja za gorivo, nastavka za polnjenje rezervoarja, pokrova rezervoarja in črpalke za gorivo; 46. ‚faktor prepustnosti (FP)‘ pomeni emisije ogljikovodikov, kot se odražajo v prepustnosti sistema za shranjevanja goriva; 47. ‚enoslojni rezervoar‘ pomeni rezervoar za gorivo iz enega sloja materiala; 48. ‚večslojni rezervoar‘ pomeni rezervoar za gorivo iz vsaj dveh različnih slojev materiala, pri čemer je eden neprepusten za ogljikovodike, vključno z etanolom.“;

(2) v členu 17 se za drugim pododstavkom vstavi naslednji odstavek: „Priloga VI, kot je bila spremenjena z Uredbo Komisije (EU) 2017/1221 (*1), se uporablja od 1. septembra 2019 za vsa nova vozila, registrirana na ta datum ali po njem. (*1) UL L 174, 7.7.2017, str. 3“;"

(3) Priloga VI se nadomesti z besedilom iz Priloge k tej uredbi.

Člen 2

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 22. junija 2017 Za Komisijo Predsednik Jean-Claude JUNCKER

(1) UL L 171, 29.6.2007, str. 1.

(2) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).